Farrell is nie vir dié duikslag, waarin hy in die doodsnikke vir Esterhuizen met die skouer geloop het sonder om sy arms te gebruik, deur die skeidsregter, Angus Gardner, gestraf nie.
Die oud-blasers André Watson en Jonathan Kaplan verskil van hulle, terwyl die voormalige Engelse losskakel Andy Goode ’n pleidooi gelewer het vir Wêreldrugby om te reageer.
In ’n verklaring wat dié beheerliggaam Donderdagmiddag oor vuilspel en kontak met spelers se kop uitgereik het, is daar laag af ’n sinnetjie, wat as ’n subtiele reaksie op die Farrell-skouerloop gelees kan word.
Rassie Erasmus, die Bokke se breier, het ná die toets op Twickenham, wat Suid-Afrika met 11-12 verloor het, op ’n sarkastiese wyse op vrae oor dié duikslag geantwoord.
By ’n oefening in Parys, waar die Bokke Saterdag teen Frankryk speel, het hy daad by woord gevoeg en ’n “steelvideo” van Erasmus en die verdedigingsafrigter, Jacques Nienaber, wat vir Esterhuizen “leer” om soos Farrell te duik, het sosiale media soos ’n hoogvat getref.